|  |  |
| --- | --- |
|  |  |
| Jaanus Saat  Lääne-Harju Vallavalitsus  info@laaneharju.ee | 13.06.2024 nr 7.1-1/3833-1 |

Veeskamiskoht

Austatud Jaanus Saat

Pöördun Teie poole murega, mis on seotud päästepaadi mõistliku veeskamisvõimaluse puudumisega Pakri poolsaarel. Praegune olukord on komplitseeritud, kuna ainuke võimalus paadi veeskamiseks on vedada seda ATV-ga 100-200 meetrit vees, sõltuvalt veetaseme kõrgusest, et alus piisavalt sügavasse vette saada. See tegevus on aeganõudev ja ei ole operatiivne. Näiteks viimase päästesündmuse ajal kulus paadi vette saamiseks tervelt tund. Samuti tähendab see, et veepäästesündmusele peab reageerima nii ATV kui ka paat, mis ei ole elupääste seisukohalt optimaalne lahendus. Lähim paadi veeskamise slipp asub Lohusalu sadamas, mis on kaugel. Ideaalse ilmaga on võimalik ka Kurksest vette saada, kuid see jääb samuti kaugele, on aeganõudev ja ligipääs on raskendatud. Võimalikult efektiivseks veeõnnetustele reageerimiseks soovime, et oleks võimalus aluseid veesata mõlemalt poolt poolsaart. Kuigi sadama remondi valmides (2025. aasta teises pooles) tekib ligipääs Lõunasadamast, puudub võimalus veeskada aluseid Lahepere lahe poolsel küljel, kus tegutseb palju lohesurfareid, SUP-lauaga sõitjaid ja teisi veesportlasi.

Antud teema on olnud aastaid piirkonna murekohaks, kuid erinevatel põhjustel on see endiselt lahenduseta. Kui selles piirkonnas peaks juhtuma mõni veeõnnetus, võib antud probleem takistada kiiret reageerimist ja see võib tähendada tõsiseid tagajärgi.

Loodan, et aitate Pakri poolsaarel leida veeskamiskohad esimesel võimalusel.

(allkirjastatud digitaalselt)

Marko Rüü

Keskuse juht

Põhja päästekeskus

Marko Rüü

+372 5304 5843

janek.sonum@rescue.ee